ניאל קווין
קריירת משחק > נבחרת אירלנד

קווין החל את דרכו בנבחרות הצעירות של אירלנד, כולל בניצחון אירלנד עד גיל 17 על מקביליתה מצפון אירלנד - מה שהיה למפגש הרשמי הראשון בין שתי המדינות. קווין אף זומן לסגל נבחרתו לקראת גביע העולם עד גיל 20 בברית המועצות ב-1985, אך קבוצתו דאז ארסנל לא אישרה את נסיעתו.
קווין ערך את הופעת הבכורה שלו במדי נבחרת אירלנד ב-25 במאי 1986, תחת המאמן ג'ק צ'רלטון, בטורניר ידידות משולש שנערך באיסלנד בהשתתפות האירים, המארחת איסלנד וצ'כוסלובקיה. קווין עלה כמחליף בניצחון במשחק הראשון מול המארחת, 2-1, ושותף גם בניצחון 1-0 על צ'כוסלובקיה באותו הטורניר. את שער הבכורה בנבחרת כבש קווין בהופעתו השביעית במדיה, שהתקיימה ב-10 בנובמבר 1987 בדבלין והסתיימה בניצחון 5-0 על ישראל במשחק ידידות.
קווין ערך שלוש הופעות במסגרת מוקדמות יורו 1988, שהסתיים בהעפלתם של האירים לטורניר הגמר לראשונה בתולדותיהם. קווין זומן על ידי צ'רלטון לסגל לקראת יורו 1988 בגרמניה המערבית, ועלה כמחליף לאחר כשעה במשחק הבכורה של האירים בטורניר. קווין, שהחליף את הקפטן פרנק סטייפלטון, היה שותף לניצחון מפתיע ומרשים של האירים 1-0 על אנגליה בסיום. אלו היו הדקות היחידות של קווין בטורניר, לאחר שלא היה שותף למשחקים מול ברית המועצות שהסתיים בשוויון 1-1, ומול הולנד שגברה 1-0 על האירים במשחק הנעילה של הבית. אירלנד סיימה את הופעת הבכורה שלה בטורניר במקום השלישי בבית, ולא המשיכה לשלבי הפלייאוף.
על אף שלא נטל חלק משמעותי במוקדמות מונדיאל 1990 (שתי הופעות, ללא שערים), זומן קווין על ידי צ'רלטון לסגל אירלנד לקראת מונדיאל 1990 באיטליה. הוא לא שותף במשחק הפתיחה שהסתיים בשוויון 1-1 מול אנגליה, ועלה לשש דקות בלבד בתיקו 0-0 מול מצרים. במשחק השלישי פגשה אירלנד את הולנד, שעלתה ליתרון אחרי 11 דקות משער של רוד חוליט. בדקה ה-71 ניצל קווין שגיאה והשמטת כדור של השוער ההולנדי הנס ואן ברויקלן, וכבש בגלישה את שער השוויון של האירים. בזכות השוויון, סיימה אירלנד שנייה בבית והעפילה לשמינית הגמר. בשלב זה פגשה אירלנד את רומניה, במשחק שהסתיים בשוויון 0-0 לאחר הארכה. קווין פתח בהרכב ושיחק לאורך כל 120 הדקות, אך לא היה שותף בדו-קרב הפנדלים שהסתיים בתוצאה 5-4 לזכות האירים. קווין פתח גם בשלב רבע הגמר מול איטליה, בו גברה המארחת 1-0 על האירים. קווין הוחלף בדקה ה-53 של המשחק.
קווין היה שותף פעיל לטורניר מוקדמות מונדיאל 1994, עם 12 הופעות ושני שערים, אך החמיץ את טורניר הגמר בגלל פציעה אותה ספג במדי קבוצתו. כמהלך מוקדמות מונדיאל 2002 היה קווין למלך שערי הנבחרת בכל הזמנים. את השיא קבע ב-6 באוקטובר 2001, יום הולדתו ה-35, בניצחון 4-0 על קפריסין, ובכך עקף את פרנק סטייפלטון שהחזיק בתואר עד אז. היה זה שערו ה-21 והאחרון של קווין בנבחרת. שיאו של קווין נשבר על ידי רובי קין שנתיים מאוחר יותר.
קווין הצליח לסייע לנבחרתו להעפיל מטורניר המוקדמות, וזומן על ידי המאמן מיק מקארתי לסגל אירלנד למונדיאל 2002. קווין לא שותף במשחק הראשון של אירלנד בטורניר, שהסתיים בשוויון 1-1 מול קמרון, במשחק השני מול גרמניה עלה קווין מהספסל בדקה ה-73, ובתוך תוספת הזמן בישל לרובי קין את שער השוויון של אירלנד שקבע 1-1 בסיום. היה זה שער החובה היחיד של הגרמנים עד לגמר. במשחק השלישי מול ערב הסעודית עלה קווין מהספסל במחצית ושיחק עד לסיום בניצחון 3-0 של האירים. אירלנד סיימה שנייה בבית והעפילה לשמינית הגמר, שם פגשה את ספרד. קווין עלה מהספסל בדקה ה-55, ובדקה האחרונה נתפס בחולצתו ברחבה על ידי פרננדו היירו במהלך ביצוע בעיטה חופשית, מה שהוביל לפנדל לאירים. רובי קין כבש את הפנדל והשווה ל-1-1 בתוך תוספת הזמן. המשחק הגיע לדו-קרב פנדלים, בו קווין לא בעט וראה את נבחרתו מפסידה 3-2 ומודחת מהטורניר.
בסיום המונדיאל פרש קווין מהנבחרת, עם 21 שערים ב-91 הופעות. באותה השנה נערך עבורו משחק הוקרה בין סנדרלנד לנבחרת אירלנד. קווין, ששיחק מחצית בכל אחת מהקבוצות, הודיע כי כל הרווחים ייתרמו לצדקה, מה שעורר תגובות אוהדות כלפי החלוץ הפורש. עוד נקבע כי במקום סכום כסף שמקבלים בדרך כלל המשתתפים במשחקים מסוג זה, יקבל כל שחקן מכתב מילד חולה. רווחי המשחק עלו על מיליון ליש"ט, והנבחרת האירית ניצחה במשחק בתוצאה 3-0.